**ΓΕΝΙΚΗ ΕΜΠΟΡΙΟΥ & ΒΙΟΜΗΧΑΝΙΑΣ Α.Ε.**

**ΑΡ.Γ.Ε.ΜΗ: 121564207000 (πρώην ΑΡ.Μ.Α.Ε. 7919/06/Β/86/30)**

**Έδρα: 18ο χλμ Εθν. οδού Αθηνών – Κορίνθου, 193 00 Ασπρόπυργος Αττικής**

**ΠΡΟΣΚΛΗΣΗ ΣΕ ΤΑΚΤΙΚΗ ΓΕΝΙΚΗ ΣΥΝΕΛΕΥΣΗ ΤΩΝ ΜΕΤΟΧΩΝ**

Της Ανώνυμης Εταιρείας με την επωνυμία «ΓΕΝΙΚΗ ΕΜΠΟΡΙΟΥ ΚΑΙ ΒΙΟΜΗΧΑΝΙΑΣ ΑΝΩΝΥΜΗ ΕΤΑΙΡΕΙΑ»

Το Διοικητικό Συμβούλιο της Ανώνυμης Εταιρείας με την επωνυμία «ΓΕΝΙΚΗ ΕΜΠΟΡΙΟΥ ΚΑΙ ΒΙΟΜΗΧΑΝΙΑΣ Α.Ε.», (εφεξής για λόγους συντομίας η «Εταιρεία»), καλεί σύμφωνα με τον νόμο και το Καταστατικό τους κ.κ. μετόχους της Εταιρείας στην Ετήσια Τακτική Γενική Συνέλευση **την 19η Μαΐου 2021, ημέρα Τετάρτη και ώρα 15:30**, **στα γραφεία της έδρας** της εταιρείας που βρίσκονται στο 18ο χλμ Εθνικής οδού Αθηνών – Κορίνθου **στον Ασπρόπυργο Αττικής**, για συζήτηση και λήψη αποφάσεων επί των παρακάτω θεμάτων της ημερήσιας διάταξης:

**Υποβολή και έγκριση των Ετήσιων Οικονομικών Καταστάσεων της εταιρικής χρήσης που έληξε την 31η Δεκεμβρίου 2020 (01.01.2020 – 31.12.2020), καθώς και των σχετικών Ετησίων Εκθέσεων του Διοικητικού Συμβουλίου και των Ορκωτών Ελεγκτών Λογιστών.**

**Έγκριση της διάθεσης των αποτελεσμάτων της χρήσης 2020 (01.01.2020 – 31.12.2020).**

**Έγκριση διανομής μερίσματος από τα κέρδη προηγουμένων χρήσεων.**

**Έγκριση της συνολικής διαχείρισης της εταιρείας από το Διοικητικό Συμβούλιο κατά τη χρήση 2020, σύμφωνα με το άρθρο 108 του ν. 4548/2018 και απαλλαγή** **των ορκωτών ελεγκτών από κάθε ευθύνη αποζημίωσης.**

**Εκλογή τακτικού και αναπληρωματικού Ορκωτού Ελεγκτή Λογιστή από το Μητρώο Ορκωτών Ελεγκτών Λογιστών για την εταιρική χρήση 2021 και καθορισμός της αμοιβής τους.**

**Έγκριση της πολιτικής καταλληλότητας των μελών του Διοικητικού Συμβουλίου της εταιρείας.**

**Εκλογή νέου Διοικητικού Συμβουλίου της Εταιρείας και ορισμός των ανεξάρτητων μελών αυτού, σύμφωνα με το ισχύον κανονιστικό πλαίσιο.**

**Εκλογή Επιτροπής Ελέγχου σύμφωνα με τις διατάξεις του άρθρου 44 του ν.4449/2017.**

**Έγκριση της επικαιροποιημένης, σύμφωνα με τις διατάξεις του ν. 4706/2020, πολιτικής αποδοχών του άρθρου 110 του ν.4548/2018.**

**Έκθεση αποδοχών του άρθρου 112 του ν. 4548/2018 της χρήσης 2020.**

**Έγκριση των αμοιβών και αποζημιώσεων των μελών του Διοικητικού Συμβουλίου για τη χρήση 2020.**

**Παροχή αδείας για σύναψη συμβάσεων εργασίας ή εντολής της εταιρείας με μέλη του Διοικητικού Συμβουλίου και Διευθυντές της και καθορισμός ανώτατου ορίου των αποδοχών τους.**

**Έκθεση πεπραγμένων της Επιτροπής Ελέγχου για την χρήση 2020.**

**Λοιπά θέματα και ανακοινώσεις.**

Σε περίπτωση μη επίτευξης της απαιτούμενης από τον νόμο απαρτίας για την λήψη απόφασης επί των θεμάτων της ημερησίας διάταξης, η τυχόν **Επαναληπτική Ετήσια Τακτική Γενική Συνέλευση** θα συνέλθει την **Τετάρτη 2α Ιουνίου 2021 και ώρα 15:30** στην έδρα της εταιρείας, με τα ίδια θέματα ημερήσιας διάταξης, σύμφωνα με τα προβλεπόμενα στο άρθρο 130 παρ. 2 του ν. 4548/2018, όπως ισχύει. Για την εν λόγω Επαναληπτική Ετήσια Τακτική Γενική Συνέλευση δεν θα δημοσιευθεί νέα πρόσκληση.

Σύμφωνα με τα άρθρα 121 παρ. 4, 124 και 128 του ν. 4548/2018, όπως ισχύει σήμερα, η Εταιρεία ενημερώνει τους μετόχους για τα ακόλουθα:

**Α. ΔΙΚΑΙΩΜΑ ΣΥΜΜΕΤΟΧΗΣ ΚΑΙ ΨΗΦΟΥ**

Δικαίωμα συμμετοχής και ψήφου στην Τακτική Γενική Συνέλευση της 29ης Απριλίου 2020 έχουν μόνο όποιοι εμφανίζονται ως μέτοχοι της Εταιρείας στα αρχεία του Συστήματος Άυλων Τίτλων («Σ.Α.Τ.»), που διαχειρίζεται η «ΕΛΛΗΝΙΚΟ ΚΕΝΤΡΙΚΟ ΑΠΟΘΕΤΗΡΙΟ ΤΙΤΛΩΝ ΑΝΩΝΥΜΗ ΕΤΑΙΡΕΙΑ» («ΕΛ.Κ.Α.Τ.»), κατά την **Παρασκευή 14η Μαΐου 2021 (ημερομηνία καταγραφής)**, ήτοι κατά την έναρξη της πέμπτης (5ης) ημέρας πριν από την ημέρα συνεδρίασης της Ετήσιας Τακτικής Γενικής Συνέλευσης της 19ης Μαΐου 2021.

Η ως άνω ημερομηνία καταγραφής ισχύει και για την τυχόν Επαναληπτική Συνέλευση.

Η μετοχική ιδιότητα πιστοποιείται ηλεκτρονικά από την ΕΛ.Κ.Α.Τ., με απευθείας ηλεκτρονική σύνδεση της Εταιρείας με τα αρχεία του Σ.Α.Τ. εφόσον η ΕΛ.Κ.Α.Τ. παρέχει υπηρεσίες μητρώου ή μέσω των συμμετεχόντων και εγγεγραμμένων διαμεσολαβητών στο κεντρικό αποθετήριο τίτλων σε κάθε άλλη περίπτωση. Συνεπώς, για να συμμετάσχει και να ψηφίσει στην Γενική Συνέλευση ο μέτοχος δεν απαιτείται να προσκομίσει σχετική έγγραφη βεβαίωση της ΕΛ.Κ.Α.Τ. Έναντι της εταιρείας θεωρείται ότι δικαίωμα συμμετοχής και ψήφου στην Ετήσια Τακτική Γενική Συνέλευση έχει μόνον όποιος φέρει την ιδιότητα του μετόχου κατά την Ημερομηνία Καταγραφής.

Σημειώνεται ότι η άσκηση των εν λόγω δικαιωμάτων (συμμετοχής και ψήφου) δεν προϋποθέτει την δέσμευση των μετοχών του δικαιούχου ούτε την τήρηση άλλης ανάλογης διαδικασίας, η οποία περιορίζει την δυνατότητα πώλησης και μεταβίβασης αυτών κατά το χρονικό διάστημα που μεσολαβεί ανάμεσα στην ημερομηνία καταγραφής και στην ημερομηνία της Ετήσιας Τακτικής Γενικής Συνέλευσης.

**Β. ΔΙΚΑΙΩΜΑΤΑ ΜΕΙΟΨΗΦΙΑΣ ΤΩΝ ΜΕΤΟΧΩΝ**

Σύμφωνα με το άρθρο 141 παρ. 2, 3, 6 και 7 του Ν. 4548/2018, οι μέτοχοι έχουν τα ακόλουθα δικαιώματα:

(α) Με αίτηση μετόχων που εκπροσωπούν το ένα εικοστό (1/20) του καταβεβλημένου μετοχικού κεφαλαίου, το Διοικητικό Συμβούλιο της Εταιρείας υποχρεούται να εγγράψει στην ημερήσια διάταξη της Ετήσιας Τακτικής Γενικής Συνέλευσης πρόσθετα θέματα, εάν η σχετική αίτηση περιέλθει στο Διοικητικό Συμβούλιο μέχρι την 4η Μαΐου 2021 δηλ. δέκα πέντε (15) τουλάχιστον ημέρες πριν από την Ετήσια Τακτική Γενική Συνέλευση. Η αίτηση για την εγγραφή πρόσθετων θεμάτων στην ημερήσια διάταξη συνοδεύεται από αιτιολόγηση ή από σχέδιο απόφασης προς έγκριση στην Ετήσια Τακτική Γενική Συνέλευση και η αναθεωρημένη ημερήσια διάταξη δημοσιοποιείται με τον ίδιο τρόπο όπως η προηγούμενη ημερήσια διάταξη, την 6η Μαΐου 2021, δηλ. δέκα τρεις (13) ημέρες πριν από την ημερομηνία της Ετήσιας Τακτικής Γενικής Συνέλευσης και ταυτόχρονα τίθεται στη διάθεση των μετόχων στην ιστοσελίδα της Εταιρείας, μαζί με την αιτιολόγηση ή το σχέδιο απόφασης που έχει υποβληθεί από τους μετόχους κατά τα προβλεπόμενα στην παράγραφο 4 του άρθρου 123 του ν. 4548/2018.

(β) Με αίτηση μετόχων που εκπροσωπούν το ένα εικοστό (1/20) του καταβεβλημένου μετοχικού κεφαλαίου, το Διοικητικό Συμβούλιο θέτει στη διάθεση των μετόχων κατά τα οριζόμενα στο άρθρο 141 παρ. 3 ν. 4548/2018, το αργότερο μέχρι την 13η Μαΐου 2021, ήτοι έξι (6) τουλάχιστον ημέρες πριν από την ημερομηνία της Ετήσιας Τακτικής Γενικής Συνέλευσης, σχέδια αποφάσεων για θέματα που έχουν περιληφθεί στην αρχική ή την αναθεωρημένη ημερήσια διάταξη, αν η σχετική αίτηση περιέλθει στο Διοικητικό Συμβούλιο μέχρι την 12η Μαΐου 2021, δηλ. επτά (7) τουλάχιστον ημέρες πριν από την ημερομηνία της Ετήσιας Τακτικής Γενικής Συνέλευσης.

(γ) Μετά από αίτηση οποιουδήποτε μετόχου που υποβάλλεται στην Εταιρεία μέχρι την 13η Μαΐου 2021, δηλ. πέντε (5) τουλάχιστον πλήρεις ημέρες πριν από την Ετήσια Τακτική Γενική Συνέλευση, το Διοικητικό Συμβούλιο υποχρεούται να παρέχει στη Γενική Συνέλευση τις απαιτούμενες συγκεκριμένες πληροφορίες για τις υποθέσεις της Εταιρείας, στο μέτρο που αυτές είναι σχετικές με τα θέματα της ημερήσιας διάταξης. Το Διοικητικό Συμβούλιο μπορεί να αρνηθεί την παροχή των πληροφοριών για αποχρώντα ουσιώδη λόγο, ο οποίος αναγράφεται στα πρακτικά. Το Διοικητικό Συμβούλιο μπορεί να απαντήσει ενιαία σε αιτήσεις μετόχων με το ίδιο περιεχόμενο. Υποχρέωση παροχής πληροφοριών δεν υφίσταται όταν οι σχετικές πληροφορίες διατίθενται ήδη στην ιστοσελίδα της Εταιρείας, ιδίως με την μορφή ερωτήσεων και απαντήσεων. Επίσης, με αίτηση μετόχων, που εκπροσωπούν το ένα εικοστό (1/20) του καταβεβλημένου μετοχικού κεφαλαίου, το διοικητικό συμβούλιου υποχρεούται να ανακοινώνει στην Τακτική Γενική Συνέλευση, τα ποσά που, κατά την τελευταία διετία, καταβλήθηκαν σε κάθε μέλος του διοικητικού συμβουλίου ή τους διευθυντές της Εταιρείας, καθώς και κάθε παροχή προς τα πρόσωπα αυτά από οποιαδήποτε αιτία ή σύμβαση της Εταιρείας με αυτά. Σε όλες τις ανωτέρω περιπτώσεις το διοικητικό συμβούλιο μπορεί να αρνηθεί την παροχή των πληροφοριών για αποχρώντα ουσιώδη λόγο, ο οποίος αναγράφεται στα πρακτικά.

(δ) Μετά από αίτηση μετόχων που εκπροσωπούν το ένα πέμπτο (1/5) του καταβεβλημένου μετοχικού κεφαλαίου, η οποία υποβάλλεται στην Εταιρεία μέχρι την 13η Μαΐου 2021, δηλ. πέντε (5) τουλάχιστον πλήρεις ημέρες πριν από τη Γενική Συνέλευση, το Διοικητικό Συμβούλιο υποχρεούται να παρέχει στη Γενική Συνέλευση πληροφορίες για την πορεία των εταιρικών υποθέσεων και την περιουσιακή κατάσταση της Εταιρείας. Το Διοικητικό Συμβούλιο μπορεί να αρνηθεί την παροχή των πληροφοριών για αποχρώντα ουσιώδη λόγο, ο οποίος αναγράφεται στα πρακτικά.

Αντίστοιχες προθεσμίες για τυχόν άσκηση δικαιωμάτων μειοψηφίας των μετόχων ισχύουν και σε περίπτωση Επαναληπτικών Γενικών Συνελεύσεων.

Σε όλες τις ανωτέρω αναφερόμενες περιπτώσεις οι αιτούντες μέτοχοι οφείλουν να αποδεικνύουν τη μετοχική τους ιδιότητα και, εκτός της περιπτώσεως της παραγράφου 6 του άρθρου 141 του ν. 4548/2018, τον αριθμό των μετοχών που κατέχουν κατά την άσκηση του σχετικού δικαιώματος. Τέτοια απόδειξη αποτελεί και η προσκόμιση βεβαίωσης από τον φορέα στον οποίο τηρούνται οι οικείες κινητές αξίες ή η πιστοποίηση της μετοχικής ιδιότητας με απευθείας ηλεκτρονική σύνδεση φορέα και Εταιρείας.

**Γ. ΔΙΑΔΙΚΑΣΙΑ ΓΙΑ ΤΗΝ ΑΣΚΗΣΗ ΔΙΚΑΙΩΜΑΤΟΣ ΨΗΦΟΥ ΜΕΣΩ ΑΝΤΙΠΡΟΣΩΠΟΥ**

Ο μέτοχος συμμετέχει στην Ετήσια Τακτική Γενική Συνέλευση και ψηφίζει είτε αυτοπροσώπως είτε μέσω αντιπροσώπων. Κάθε μέτοχος μπορεί να διορίζει μέχρι τρεις (3) αντιπροσώπους. Νομικά πρόσωπα μετέχουν στη Γενική Συνέλευση ορίζοντας ως εκπροσώπους τους μέχρι τρία (3) φυσικά πρόσωπα. Ωστόσο, αν ο μέτοχος κατέχει μετοχές της Εταιρείας, οι οποίες εμφανίζονται σε περισσότερους του ενός λογαριασμούς αξιών, ο περιορισμός αυτός δεν εμποδίζει τον εν λόγω μέτοχο να ορίζει διαφορετικούς αντιπροσώπους για τις μετοχές που εμφανίζονται στον κάθε λογαριασμό αξιών σε σχέση με τη Γενική Συνέλευση. Αντιπρόσωπος που ενεργεί για περισσότερους μετόχους μπορεί να ψηφίζει διαφορετικά για κάθε μέτοχο.

Ο αντιπρόσωπος μετόχου υποχρεούται να γνωστοποιεί στην Εταιρεία, πριν από την έναρξη της συνεδρίασης της Τακτικής Γενικής Συνέλευσης, κάθε συγκεκριμένο γεγονός, το οποίο μπορεί να είναι χρήσιμο στους μετόχους για την αξιολόγηση του κινδύνου να εξυπηρετήσει ο αντιπρόσωπος άλλα συμφέροντα πλην των συμφερόντων του αντιπροσωπευόμενου μετόχου. Κατά την έννοια της παρούσας παραγράφου, μπορεί να προκύπτει σύγκρουση συμφερόντων ιδίως όταν ο αντιπρόσωπος:

α) είναι μέτοχος που ασκεί τον έλεγχο της Εταιρείας ή είναι άλλο νομικό πρόσωπο ή οντότητα η οποία ελέγχεται από το μέτοχο αυτόν,

β) είναι μέλος του Διοικητικού Συμβουλίου ή της εν γένει διοίκησης της Εταιρείας ή μετόχου που ασκεί τον έλεγχο της Εταιρείας, ή άλλου νομικού προσώπου ή οντότητας που ελέγχεται από μέτοχο ο οποίος ασκεί τον έλεγχο της Εταιρείας,

γ) είναι υπάλληλος ή ορκωτός ελεγκτής της Εταιρείας ή μετόχου που ασκεί τον έλεγχο της Εταιρείας, ή άλλου νομικού προσώπου ή οντότητας που ελέγχεται από μέτοχο, ο οποίος ασκεί τον έλεγχο της Εταιρείας,

δ) είναι σύζυγος ή συγγενής πρώτου βαθμού με ένα από τα φυσικά πρόσωπα που αναφέρονται στις ως άνω περιπτώσεις (α) έως (γ).

Ο διορισμός και η ανάκληση αντιπροσώπου του μετόχου γίνεται εγγράφως και κοινοποιείται στην Εταιρεία με τους ίδιους τύπους, σαράντα οκτώ (48) τουλάχιστον ώρες πριν από την ημερομηνία συνεδρίασης της Τακτικής Γενικής Συνέλευσης.

Η Εταιρεία έχει καταστήσει διαθέσιμο στην ιστοσελίδα της ([www.geb.gr](http://www.geb.gr)) το έντυπο που χρησιμοποιεί για το διορισμό αντιπροσώπου. Το εν λόγω έντυπο κατατίθεται συμπληρωμένο και υπογεγραμμένο από το μέτοχο στο Ταμείο της Εταιρείας στο 18ο χλμ της Εθνικής Οδού Αθηνών - Κορίνθου στον Ασπρόπυργο Αττικής, ή αποστέλλεται τηλεομοιοτυπικώς στο fax: 2105572343 σαράντα οκτώ (48) τουλάχιστον ώρες πριν από την ημερομηνία της Ετήσιας Τακτικής Γενικής Συνέλευσης.

Ο δικαιούχος μέτοχος καλείται να μεριμνά για την επιβεβαίωση της επιτυχούς αποστολής του εντύπου διορισμού αντιπροσώπου και της παραλαβής του από την Εταιρεία, καλώντας στο τηλέφωνο: 2105514626, κατά τις εργάσιμες ημέρες και ώρες.

**Δ. ΣΥΜΜΕΤΟΧΗ ΤΩΝ ΜΕΤΟΧΩΝ ΣΤΗ ΓΕΝΙΚΗ ΣΥΝΕΛΕΥΣΗ ΜΕΣΩ ΤΗΛΕΔΙΑΣΚΕΨΗΣ**

Η Εταιρεία, λειτουργώντας με υπευθυνότητα και ευθύνη αναφορικά με τον περιορισμό της εξάπλωσης του κορωνοϊού COVID-19, προκειμένου να μειώσει στο ελάχιστο τον κίνδυνο μόλυνσης των συμμετεχόντων στη Τακτική Γενική Συνέλευση, σε πλήρη ευθυγράμμιση με τις οδηγίες της Πολιτείας και σε συνδυασμό με τις διατάξεις του άρθρου 13 του καταστατικού της, προτρέπει τους μετόχους να κάνουν χρήση της δυνατότητας συμμετοχής στην Τακτική Γενική Συνέλευση μέσω τηλεδιάσκεψης.

Όσοι μέτοχοι επιθυμούν να συμμετάσχουν στην Τακτική Γενική Συνέλευση μέσω τηλεδιάσκεψης παρακαλούνται να αποστείλουν τα παρακάτω στοιχεία ή/και έγγραφα στην εταιρεία, στην ηλεκτρονική διεύθυνση [j.karvelas@geb.gr](mailto:j.karvelas@geb.gr), το αργότερο έως την 16η Μαΐου 2021:

1. Ονοματεπώνυμο/Επωνυμία
2. Πατρώνυμο (φυσικά πρόσωπα)
3. Ονοματεπώνυμο Νόμιμου Εκπροσώπου και έγγραφο εκπροσώπησης (Γ.Ε.ΜΗ. – ΦΕΚ) από το οποίο θα προκύπτει η εκπροσώπηση του Νομικού Προσώπου (Νομικά πρόσωπα)
4. Διεύθυνση / Έδρα
5. Α.Δ.Τ. / Γ.Ε.ΜΗ. (ΑΡ.Μ.Α.Ε.)
6. Τηλεφωνικός αριθμός μέσω του οποίου θα πραγματοποιηθεί η τηλεφωνική συμμετοχή στη Γενική Συνέλευση
7. Ηλεκτρονική διεύθυνση (e-mail) επικοινωνίας
8. Αριθμός μετοχών
9. Αριθμός Μερίδας Επενδυτή
10. Αριθμός Λογαριασμού Αξιών

Στους μετόχους που θα ολοκληρώσουν μέχρι την 16η Μαΐου 2021 την παραπάνω διαδικασία και δικαιούνται να συμμετάσχουν στην Τακτική Γενική Συνέλευση μέσω τηλεδιάσκεψης, θα σταλούν οδηγίες συμμετοχής από την εταιρεία στις ηλεκτρονικές διευθύνσεις (e-mail), που θα δηλώσουν και από τις οποίες θα σταλούν τα παραπάνω στοιχεία.

Οι μέτοχοι που επιθυμούν να συμμετάσχουν στην Ετήσια Τακτική Γενική Συνέλευση **μέσω αντιπροσώπου** **και μέσω τηλεδιάσκεψης**, παρακαλούνται να αποστείλουν το έντυπο διορισμού αντιπροσώπου, που είναι αναρτημένο στην ηλεκτρονική διεύθυνση της εταιρείας <https://www.geb.gr>, συμπληρωμένο και υπογεγραμμένο, στο Ταμείο της Εταιρείας στο 18ο χλμ της Εθνικής Οδού Αθηνών - Κορίνθου στον Ασπρόπυργο Αττικής ή τηλεομοιοτυπικώς στο fax: 2105572343, το αργότερο έως την 16η Μαΐου 2021, αποστέλλοντας ταυτόχρονα στην ηλεκτρονική διεύθυνση [j.karvelas@geb.gr](mailto:j.karvelas@geb.gr), και τα υπ΄αριθμόν 6 & 7 από τα παραπάνω στοιχεία, που αφορούν τον αντιπρόσωπο ή τους αντιπροσώπους των.

Οι μέτοχοι μπορούν να επικοινωνούν για τυχόν ερωτήσεις με την Εξυπηρέτηση Μετόχων στην ηλεκτρονική διεύθυνση [j.karvelas@geb.gr](mailto:j.karvelas@geb.gr), ή τηλεφωνικά στο 210 5514626 (καθημερινά μεταξύ 09:00 και 15:00).

**Ε. ΔΙΑΘΕΣΙΜΑ ΕΓΓΡΑΦΑ**

Το πλήρες κείμενο των σχεδίων αποφάσεων και τυχόν εγγράφων που προβλέπονται στο άρθρο 123 παρ. 4 του ν. 4548/2018 θα διατίθεται σε έγχαρτη μορφή στα γραφεία της έδρας της Εταιρείας (18ο χλμ Εθνικής Οδού Αθηνών - Κορίνθου, Ασπρόπυργος Αττικής).

**ΣΤ. ΔΙΑΘΕΣΙΜΕΣ ΠΛΗΡΟΦΟΡΙΕΣ**

Οι πληροφορίες του παρ. 3 και 4 του άρθρου 123 του ν. 4548/2018 θα διατίθενται σε ηλεκτρονική μορφή στην ιστοσελίδα της Εταιρείας [www.geb.gr](http://www.geb.gr).

**Ασπρόπυργος, 22 Απριλίου 2021**

**ΤΟ ΔΙΟΙΚΗΤΙΚΟ ΣΥΜΒΟΥΛΙΟ**